CELEX: 52017PC0799
Language: mt
Date: 2017-12-20 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tat-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu

IL-KUMMISSJONI EWROPEA
            Brussell, 20.12.2017
            COM(2017) 799 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tat-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI 
            
            
               F’dinja globalizzata fejn l-kriminalità serja u t-terroriżmu huma dejjem aktar transnazzjonali u polivalenti, l-awtoritajiet tal-infurzar tal-liġi għandhom ikunu mgħammra bis-sħiħ biex jikkooperaw ma’ msieħba esterni biex jiżguraw is-sigurtà taċ-ċittadini tagħhom. L-Europol għandu għalhekk ikun jista’ jiskambja dejta personali mal-awtoritajiet tal-infurzar tal-liġi ta’ pajjiżi terzi sal-punt meħtieġ għat-twettiq tal-kompiti tiegħu.
            
            
               Sa minn meta daħal fis-seħħ ir-Regolament 2016/794 fl-1 ta’ Mejju 2017
                  1
                u skont it-Trattat, il-Kummissjoni hija responsabbli, f’isem l-Unjoni u l-Istati Membri tagħha, biex tinnegozja ftehimiet internazzjonali ma’ pajjiżi terzi dwar l-iskambju tad-dejta personali mal-Europol. Sa fejn ikun meħtieġ għat-twettiq tal-kompiti tiegħu, l-Europol jista’ jistabbilixxi u jżomm relazzjonijiet ta’ kooperazzjoni ma’ msieħba esterni permezz ta’ ħidma u l-arranġamenti amministrattivi li waħedhom ma jistgħux ikunu bażi ġuridika għall-iskambju ta’ dejta personali.  
            
            
               Meta tikkunsidra l-istrateġija politika kif deskritta fl-Aġenda Ewropea dwar is-Sigurtà
                  2
               , il-Konklużjonijiet tal-Kunsill
                  3
               , u l-Istrateġija Globali
                  4
               , il-ħtiġijiet operattivi tal-awtoritajiet tal-infurzar tal-liġi madwar l-UE, u l-benefiċċji potenzjali ta’ kooperazzjoni eqreb f’dan il-qasam, il-Kummissjoni tqis bħala neċessarju li jinbdew in-negozjati fuq medda qasira ta’ żmien ma’ tmien pajjiżi, kif identifikat fil-11ax-il rapport ta’ progress lejn Unjoni tas-Sigurtà effettiva u ġenwina
                  5
               . 
            
            
               Il-Kummissjoni għamlet il-valutazzjoni tagħha ta’ pajjiżi ta’ prijorità b’kont meħud tal-ħtiġijiet operazzjonali tal-Europol. L-Istrateġija tal-Europol 2016–2020 tidentifika r-reġjun tal-Mediterran bħala prijorità għal sħubijiet imsaħħa
                  6
               . L-Istrateġija Esterna tal-Europol 2017–2020 tenfasizza wkoll il-ħtieġa għal kooperazzjoni aktar mill-qrib bejn il-Europol u l-Lvant Nofsani/l-Afrika ta’ Fuq (MENA) minħabba t-theddida terroristika attwali u l-isfidi relatati mal-migrazzjoni
                  7
               . 
            
            
               Din ir-Rakkomandazzjoni tikkonċerna speċifikament negozjati mat-Turkija, għalkemm il-kooperazzjoni ma’ kull pajjiż teħtieġ li tiġi kkunsidrata fil-kuntest tar-reġjun kollu kemm hu. L-instabbiltà attwali fir-reġjun, speċjalment is-sitwazzjoni fis-Sirja u l-Iraq, tippreżenta theddida sinifikanti għas-sigurtà fit-tul tal-UE li jeħtiġilha tiġi indirizzata b’mod urġenti. Dan jikkonċerna kemm il-ġlieda effettiva kontra t-terroriżmu u l-kriminalità organizzata
                  8
               , kif ukoll l-isfidi ffaċċjati relatati mal-migrazzjoni bħalma huma l-faċilitazzjoni tal-migrazzjoni irregolari u t-traffikar tal-bnedmin.  It-Turkija wriet ukoll l-interess tiegħu fil-kooperazzjoni dwar il-Ġlieda Kontra t-Terroriżmu mal-infurzar tal-liġi tal-UE, b’mod partikolari għat-taħriġ konġunt ipprovdut minn CEPOL. Kooperazzjoni mal-awtoritajiet lokali tal-infurzar tal-liġi hija kritika biex jiġu indirizzati dawn l-isfidi.
            
            
               Il-kooperazzjoni preżenti tal-Europol mat-Turkija hija msejsa fuq Ftehim fuq Strateġija ta’ Kooperazzjoni konkluż fl-2004
                  9
               . Dan il-ftehim jiffaċilita l-kooperazzjoni bi skambju ma’ informazzjoni strateġika u teknika ta’ interess reċiproku
                  10
               , ta’ esperjenza tal-infurzar tal-liġi, ta’ leġiżlazzjoni, manwali, letteratura teknika u materjal u taħriġ ieħor dwar l-infurzar tal-liġi. Il-pjan ta’ Azzjoni Konġunt bejn l-UE u t-Turkija f’Novembru tal-2015 qabel li jintensifikaw aktar il-kooperazzjoni mal-Europol permezz tal-iskjerament ta’ uffiċjal ta’ kollegament Tork. Fl-21 ta’ Marzu 2016, l-Europol u t-Turkija ffirmaw Ftehim ta’ Kollegament li jippermetti li jkun hemm kooperazzjoni msaħħa. B’riżultat ta’ dan, uffiċjal ta’ kollegament li jirrappreżenta l-Pulizija Nazzjonali Torka ġie ssekondat mal-Europol f’Mejju 2016, ħaġa li wasslet għal żviluppi u kuntatti pożittivi. Madankollu, dawn il-ftehimiet ma jawtorizzawx l-iskambju ta’ dejta relatata ma’ individwi identifikati jew identifikabbli
                  11
               .
            
            
               Il-kuntest politiku
            
            
               It-Turkija hija sieħeb kruċjali għall-Unjoni Ewropea. Sa mill-1964, meta kienet marbuta mal-UE permezz ta’ Ftehim ta’ Assoċjazzjoni, il-kooperazzjoni mat-Turkija żdiedet. F’Diċembru 1999 il-Kunsill Ewropew ta lit-Turkija status ta’ pajjiż kandidat u tnedew in-negozjati tal-adejoni f’Ottubru tal-2005. Kooperazzjoni aktar fil-fond mal-Europol hija relevanti fil-kuntest tal-mili tal-punti referenzjarji li fadal taħt il-Pjan Direzzjonali tal-Liberalizzazzjoni tal-Viża
                  12
               . Fis-Summit bejn l-UE u t-Turkija li sar fid-29 ta’ Novembru 2015, intlaħaq qbil li wieħed għandu jespandi u jintensifika d-djalogu politiku fl-oqsma kollha, inklużi l-politika estera u ta’ sigurtà, il-migrazzjoni u l-ġlieda kontra t-terroriżmu.
            
            
               It-Turkija u l-UE tennew l-impenn tagħhom biex tiġi indirizzata t-theddida mid-Daesh u minn ġellieda terroristiċi barranin, kif ukoll it-theddida li għadha qed toħloq mill-PKK li l-UE kklassifikat bħala organizzazzjoni terroristika. Fid-Djalogu Kontra t-Terroriżmu bejn l-UE u t-Turkija f’Ġunju 2016, iż-żewġ naħat qablu li jesploraw modi kif tista’ tittejjeb il-kollaborazzjoni dwar il-kondiviżjoni tal-informazzjoni, l-infurzar tal-liġi u l-kooperazzjoni ġudizzjarja, inkluż fil-qasam ta’ deportazzjonijiet relatati mat-terroriżmu u l-finanzjament tat-terroriżmu. L-interess li tissaħħaħ il-kollaborazzjoni fil-kondiviżjoni tal-informazzjoni ġiet imtennija fid-Djalogu ta’ Livell Għoli kontra t-terroriżmu bejn l-UE u t-Turkija f’Novembru 2017; Hu previst seminar ta’ livell għoli dwar il-kooperazzjoni fil-ġlieda kontra t-terroriżmu u t-traffikar ta’ l-armi fil-Europol.
            
            
               It-Turkija u l-UE tennew ukoll l-impenn tagħhom li jaħdmu flimkien biex jixprunaw l-isforzi internazzjonali bħall-Forum Globali Kontra t-Terroriżmu (GCTF), il-Koalizzjoni Globali kontra l-ISIL/Daesh u t-Task Force ta’ Azzjoni Finanzjarja (FATF)
                  13
               . 
            
            
               Il-kooperazzjoni fil-qasam tal-migrazzjoni ġiet intensifikata fuq il-bażi ta’ Pjan ta’ Azzjoni Konġunt attivat fis-Summit bejn l-UE u t-Turkija li sar fid-29 ta’ Novembru 2015 u d-Dikjarazzjoni UE-Turkija tat-18 ta’ Marzu 2016, bil-għan li tintemm il-migrazzjoni irregolari mit-Turkija lejn l-UE, f’konformità sħiħa mal-istandards tal-UE u dawk internazzjonali. Id-dikjarazzjoni UE-Turkija kienet qiegħda tipproduċi riżultati tanġibbli, minkejja ċ-ċirkostanzi diffiċli. L-għadd ta’ qsim irregolari tal-fruntieri sa mill-attivazzjoni għadu sostanzjalment imnaqqas u t-telf ta’ ħajjiet trażżan.
            
            
               Ħtiġijiet operazzjonali
            
            
               Ibbażat fuq dejta fis-SOCTA 2017
                  14
                u TE-SAT 2017
                  15
               , id-diskussjonijiet imsemmija hawn fuq, kif ukoll, inter alia, għarfien espert intern tal-Europol, kooperazzjoni mat-Turkija hija meħtieġa b’mod partikolari għall-ġlieda kontra l-fenomeni ta’ kriminalità li ġejjin:
            
            
               Terroriżmu: L-attakki terroristiċi reċenti juru t-theddida tat-terroriżmu li jiffaċċjaw kemm it-Turkija kif ukoll l-UE. It-terroriżmu Iżlamiku, b’mod partikolari Daesh, al-Qaeda, jikkostitwixxi theddida komuni. Fir-rigward ta’ ġellieda terroristi barranin Ewropej, it-Turkija kienet iċ-ċentru ta’ tranżitu prinċipali għall-ivjaġġar lejn is-Sirja u l-Iraq u lura. Kemm it-Turkija u l-UE tennew l-impenn tagħhom biex jitrażżan dan il-fluss. L-awtoritajiet Torok għamlu sforzi sinifikanti f’dan ir-rigward iżda enfasizzaw l-importanza li jirċievu minn qabel l-informazzjoni dwar il-vjaġġaturi suspettati. L-inċidenti riċenti wrew ukoll li skambju ta’ informazzjoni insuffiċjenti, imdewwem jew mhux ikkoordinat jista’ jippermetti vjaġġaturi arrestati li jirritornaw bil-moħbi lejn l-Ewropa.
            
            
               Barra minn hekk, filwaqt li l-PKK hija vvalutata bħala li tippreżenta riskju baxx għall-Ewropa, l-UE rrikonoxxiet it-theddida serja li timponi fuq it-Turkija. Il-PKK ġie innominata bħala organizzazzjoni terroristika mill-UE. 
            
            
               L-iskambju tal-informazzjoni operazzjonali ser tappoġġa l-ħidma konġunta sabiex tiġi miġġielda din it-theddida terroristika, inkluż biex jiġu indirizzati l-ġbir ta’ fondi u l-attivitajiet ta’ reklutaġġ u propaganda fl-UE. 
            
            
               Il-kntrabandu tal-immigranti: Il-faċilitaturi ta’ immigrazzjoni illegali qed jużaw lit-Turkija għall-kuntrabandu tal-migranti mill-Asja, l-Afrika u l-Lvant Nofsani lejn l-Ewropa. L-immigranti irregolari jidħlu fit-Turkija permezz tal-fruntieri tal-art tal-Lvant tat-Turkija mal-Iran, l-Iraq u s-Sirja u wkoll permezz ta’ fruntieri tal-ajru, b’mod partikolari billi wieħed jgħaddi bi tranżitu mill-ajruport ta’ Istanbul. Istanbul innisu jopera bħala ċentru għal migranti rregolari qabel ma jipproċedu jew lejn il-fruntieri tal-art mal-Bulgarija u l-Greċja, jew lejn il-kosta tal-Eġew. 
            
         
         
            
               Mid-dikjarazzjoni UE-Turkija’ l hawn maqbula fit-18 ta’ Marzu 2016, l-għadd ta’ qsim mhux awtorizzat tal-fruntieri mit-Turkija għall-Greċja, baqa’ sostanzjalment baxx. Madankollu, minkejja l-eżerċitati tar-ronda mill-awtoritajiet Torok fiż-żoni kostali, tal-art u l-ajruporti, u l-interċettazzjoni sistematika tal-migranti irregolari, għadhom joperaw in-netwerks tal-kuntrabandu organizzat. Il-modi operandi u r-rotot jinbidlu kontinwament u qed jiddiversifikaw dejjem aktar. 
            
            
               Is-servizzi Torok għamlu sforzi sinifikanti biex iżarmaw il-gruppi kriminali u jittieħdu azzjonijiet effettivi kontra bastimenti użati mit-traffikanti bl-użu ta’ informazzjoni pprovduta mill-Istati Membri tal-UE. Madankollu, hemm ħtieġa ċara li tkompli tissaħħaħ il-kapaċità tal-investigazzjoni u l-prosekuzzjoni kif ukoll il-kooperazzjoni operattiva mal-Istati Membri tal-UE.
            
            
               Minkejja t-titjib li sar fit-twaqqif tal-qafas li jindirizza t-traffikar tal-bnedmin, il-pressjoni tal-migrazzjoni kompla ħarrax l-isfidi ffaċċjati f’dan il-qasam.
            
            
               Traffikar ta’ droga: It-Turkija ilha u għadha pajjiż ta’ tranżitu sinifikanti għal traffikar ta’ droga illeċita. L-eroina, il-loppju u l-kokaina ġeneralment huma traffikati lejn is-swieq Ewropej mit-Turkija u l-istimulanti tat-tip amfetamina u metamfetamina huma traffikati lejn is-swieq tal-Lvant Nofsani u l-Asja tax-Xlokk. Ammonti kbar ta’ opjati u ħaxixa għadhom jiġu ssekwestrati fit-Turkija.
            
            
               Traffikar illeċitu tal-armi ir-rati ta’ kriminalità u l-kuntrabandu tal-armi mis-Sirja jirrappreżentaw periklu potenzjali għall-UE. Dan joħloq theddida għas-sigurtà kemm fuq perjodu qasir kif ukoll fit-tul. Il-kooperazzjoni mat-Turkija għalhekk hija prijorità strateġika, kemm biex jitnaqqas il-fluss illeċitu tal-armi tan-nar lejn il-ġirien tagħha kif ukoll il-prevenzjoni ta’ traffikar fl-UE.
            
            
               Il-finanzjament kontra t-terroriżmu / Il-ħasil tal-flus L-FATF enfasizza fl-2014 il-benefiċċji potenzjali tal-kooperazzjoni fil-ġlieda kontra l-finanzjament tat-terroriżmu, billi tibni fuq strumenti speċifiċi tal-Europol kif ukoll itTurkija progress sinifikanti f’dan il-qasam.
            
            
               It-Turkija hija ċentru finanzjarju reġjonali importanti, b’mod partikolari fl-Asja Ċentrali u l-Kawkasu, il-Lvant Nofsani u l-Ewropa tal-Lvant. It-tkabbir ekonomiku rapidu tat-Turkija matul dawn l-aħħar 15-il sena, flimkien ma’ relazzjonijiet kummerċjali tagħha u l-viċinanza ġeografika instabbli, żoni maħkuma minn konflitt, bħall-Iraq, is-Sirja, u l-Krimea, jagħmel lit-Turkija vulnerabbli għal riskji ta’ ħasil tal-flus.
            
            
               Oġġetti ffalsifikati: It-Turkija hija sors ewlieni u punt ta’ t-trasbord ta’ prodotti ffalsifikati, speċjalment lejn l-UE.
            
            
               Sorsi sinifikanti oħra ta’ finanzjament għall-kriminalità organizzata jinkludu frodi tas-sisa u Frodi MTIC (Missing Trader Intra Community) u kriminalità ambjentali.
            
            
               2.ELEMENTI ĠURIDIĊI TAR-RAKKOMANDAZZJONI
            
            
               Ir-Regolament (UE) 2016/794 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) jistabbilixxi qafas legali għal Europol, b’mod partikolari l-objettivi tiegħu, il-kompiti, fl-ambitu ta’ kompetenza, is-salvagwardji tal-protezzjoni tad-dejta u modi ta’ kooperazzjoni ma’ msieħba esterni. 
            
            
               Din ir-Rakkomandazzjoni hija konsistenti mad-dispożizzjonijiet tar-Regolament tal-Europol.
            
            
               L-objettiv ta’ din ir-rakkomandazzjoni huwa li tikseb mill-Kunsill l-awtorizzazzjoni għall-Kummissjoni biex tinnegozja ftehim futur f’isem l-UE. Il-bażi legali għall-Kunsill biex jawtorizza l-ftuħ ta’ negozjati hija l-Artikolu 218(3) u (4) tat-TFUE.
            
            
               Skont l-Artikolu 218 tat-Trattat dwar il-Funzjonament tal-Unjoni Ewropea, il-Kummissjoni għandha tkun nominata bħala n-negozjatur tal-Unjoni għall-ftehim bejn l-Unjoni Ewropea u t-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tal-Ġordan fil-ġlieda kontra l-kriminalità serja u t-terroriżmu.
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati għal ftehim bejn l-Unjoni Ewropea u r-Repubblika tat-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tt-Turkija fil-ġlieda kontra l-kriminalità serja u t-terroriżmu
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea (TFUE), u b'mod partikolari l-Artikoli 218(3) u 4 tiegħu,
            
            
               Wara li kkunsidra r-rakkomandazzjoni mill-Kummissjoni Ewropea, 
            
         
         
            
            
               Billi:
            
            
            
               (1)Ir-Regolament (UE) 2016/794 tal-Parlament Ewropew u tal-Kunsill
                  16
                ġie adottat fil-11 ta’ Mejju 2016 u huwa applikabbli mill-1 ta’ Mejju 2017. 
            
            
               (2)Dan ir-Regolament, b’mod partikolari l-Artikolu 25 tiegħu, jistipula regoli dwar it-trasferiment ta’ dejta personali mill-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) lil pajjiżi terzi u organizzazzjonijiet internazzjonali. L-Europol jista’ jittrasferixxi dejta personali lil awtorità ta’ pajjiż terz fuq il-bażi ta’ ftehim internazzjonali konkluż bejn l-Unjoni u dak il-pajjiż terz skont l-Artikolu 218 tat-TFUE li jagħti prova ta’ salvagwardji adegwati fir-rigward tal-protezzjoni tal-privatezza u d-drittijiet u l-libertajiet fundamentali tal-individwi. 
            
            
               (3)Għandhom jinfetħu negozjati bil-ħsieb li jiġi konkluż tali Ftehim bejn l-Unjoni Ewropea u t-Tuneżija.
            
            
               (4)Dan il-Ftehim jirrispetta d-drittijiet fundamentali u josserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea, b’mod partikolari d-dritt għall-ħajja privata u familjari, rikonoxxut fl-Artikolu 7 tal-Karta, id-dritt għall-protezzjoni tad-dejta personali, rikonoxxut fl-Artikolu 8 tal-Karta u d-dritt għal rimedju effettiv u għal proċess ġust rikonoxxut mill-Artikolu 47 tal-Karta. Il-Ftehim għandu jiġi applikat f’konformità ma’ dawk id-drittijiet u l-prinċipji.
            
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’hekk awtorizzata li tiftaħ in-negozjati f’isem l-Unjoni, għal ftehim bejn l-Unjoni Ewropea u r-Repubblika tat-Turkija dwar l-iskambju ta’ dejta personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Turkija fil-ġlieda kontra l-kriminalità serja u t-terroriżmu.
            
            
               Artikolu 2
            
            
               Id-direttivi tan-negozjati huma stabbiliti fl-Anness.
            
            
               Artikolu 3
            
            
               In-negozjati għandhom isiru b'konsultazzjoni ma' [l-isem tal-kumitat speċjali għandu jiddaħħal mill-Kunsill]. 
            
            
               Artikolu 4
            
            
               Din id-Deċiżjoni hija indirizzata lill-Kummissjoni. 
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Ir-Regolament (UE) 2016/794 tal-11 ta’ Mejju 2016, ĠU L 135, p. 53. 24.5.2016.
               
               
                  
                     (2)
                  
                        COM(2015) 185 finali.
               
               
                  
                     (3)
                  
                        Dokument tal-Kunsill 10384/17, 19 ta’ Ġunju 2017.
               
               
                  
                     (4)
                  
                        Viżjoni Kondiviża, Azzjoni Komuni: Ewropa aktar b’Saħħitha — Strateġija Globali għall-Politika Estera u ta’ Sigurtà tal-Unjoni Ewropea 
                  http://europa.eu/globalstrategy/en
               
               
                  
                     (5)
                  
                        COM(2017) 608 finali.
               
               
                  
                     (6)
                  
                        L-Istrateġija tal-Europol 2016–2020, adottata mill-Bord ta’ Amministrazzjoni tal-Europol fl-1 ta’ Diċembru 2015, 
                  https://www.europol.europa.eu/publications-documents/europol-strategy-2016-2020
               
               
                  
                     (7)
                  
                        L-Istrateġija Esterna tal-Europol 2017–2020, adottata mill-Bord ta’ Amministrazzjoni tal-Europol fit-13 ta’ Diċembru 2016, EDOC#865852v3.
               
               
                  
                     (8)
                  
                        Skont l-Europol, reati ta’ kriminalità organizzata rilevanti fir-reġjun jinkludu t-traffikar illeċitu ta’ armi tan-nar, it-traffikar tad-drogi, u l-kriminalità finanzjarja, inkluż il-ħasil tal-flus, u ċ-ċiberkriminalità.
               
               
                  
                     (9)
                  
                        Ftehim dwar il-Kooperazzjoni bejn l-Europol u r-Repubblika tat-Turkija, 28.07.04,  
                  https://www.europol.europa.eu/sites/default/files/documents/agreement_on_cooperation_between_the_european_police_office_and_the_republic_of_turkey.pdf
                  .
               
               
                  
                     (10)
                  
                        It-Turkija tikkontribwixxi regolarment għar-rapport tal-Europol Sitwazzjoni u t-Tendenzi tat-Terroriżmu tal-UE (TE-SAT).
               
               
                  
                     (11)
                  
                  
                        It-Turkija tista’ tibgħat, iżda ma tirċevix id-dejta. It-trażmissjoni indiretta permezz tal-Interpol hija mezz utli iżda mhux l-iktar effettiv jew soluzzjoni rapida biex jiġu indirizzati każijiet li jeħtieġu reazzjoni immedjata.
                  
               
               
                  
                     (12)
                  
                        L-Unjoni Ewropea nediet djalogu mat-Turkija dwar il-Liberalizzazzjoni tal-Viża fis-16 ta’ Diċembru 2013. Id-Djalogu dwar il-Liberalizzazzjoni tal-Viża hu bbaat fuq il-Pjan Diezzjonali li jistipula r-rekwiiti li t-Turkija jeħtieġ li tissodisfa sabiex titpoġġa fuq il-lista ta’ dawk eenti mill-viża. Is-Seba’ rapport dwar il-progress li sar fl-implimentazzjoni tad-Dikjarazzjoni UE-Turkija, ippreżentat mill-Kummissjoni f’Settembru 2017, jgħid li sebgħa minn 72 punt ta’ referenza għad iridu jiġu sodisfatti mit-Turkija. 
               
               
                  
                     (13)
                  
                        Stqarrija għall-istampa ta’Djalogu Kontra t-Terroriżmu bejn l-UE u t-Turkija, 8 ta’ Ġunju 2016, 
                  https://eeas.europa.eu/headquarters/headquarters-homepage_en/5018/Turkey-
                  EU%20Counter%20Terrorism%20Dialogue.   
               
               
                  
                     (14)
                  
                        
                  https://www.europol.europa.eu/socta/2017/
                   
               
               
                  
                     (15)
                  
                        
                  https://www.europol.europa.eu/sites/default/files/documents/tesat2017.pdf
                   
               
               
                  
                     (16)
                  
                        Ir-Regolament (UE) 2016/794 tal-11 ta’ Mejju 2016 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53). 
               
            
      
    ---documentbreak--- 
      
         
               IL-KUMMISSJONI EWROPEA
            Brussell,20.12.2017
            COM(2017) 799 final
            ANNESS
            tar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ ta’ negozjar għal ftehim bejn l-Unjoni Ewropea u r-Repubblika tat-Turkija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti tat-Turkija fil-ġlieda kontra l-kriminalità serja u t-terroriżmu
            
               
         
         
            
               ANNESS 
            
            
               Direttivi għan-negozjar ta’ ftehim bejn l-Unjoni Ewropea u r-Repubblika tat-Turkija dwar l-iskambju ta’ data personali bejn l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-awtoritajiet kompetenti Torok għall-ġlieda kontra l-kriminalità serja u t-terroriżmu
            
            
               Matul in-negozjati, il-Kummissjoni għandu jkollha l-għan li tilħaq l-objettivi stabbiliti fid-dettall hawn taħt.
            
            
               (1)L-objettiv ta’ dan il-Ftehim għandu jkun li jipprovdi l-bażi legali għat-trasferiment ta’ data personali bejn il-Europol u l-awtoritajiet kompetenti tat-Turkija rispettivament, sabiex jappoġġa u jsaħħaħ l-azzjoni mill-awtoritajiet kompetenti ta’ dan il-pajjiż u l-Istati Membri kif ukoll il-kooperazzjoni reċiproka tagħhom fil-prevenzjoni u l-ġlieda kontra l-kriminalità serja transnazzjonali u t-terroriżmu, filwaqt li jiżgura salvagwardji adegwati fir-rigward tal-protezzjoni tal-privatezza, tad-data personali u tad-drittijiet fundamentali u l-libertajiet tal-individwi.
            
            
               (2)Biex tiġi garantita l-limitazzjoni tal-iskop, il-kooperazzjoni taħt il-Ftehim għandha tkun marbuta biss ma’ delitti u reati kriminali relatati li jaqgħu taħt il-kompetenza tal-Europol f’konformità mal-Artikolu 3 tar-Regolament 2016/794 (flimkien “reati kriminali”). B’mod partikolari, il-kooperazzjoni għandu jkollha l-għan li tittratta t-terroriżmu u tipprevjeni r-radikalizzazzjoni, tfixkel il-kriminalità organizzata, b’mod partikolari t-traffikar illeċitu ta’ armi tan-nar, it-traffikar ta’ drogi u t-traffikar tal-migranti, l-oġġetti ffalsifikati u l-ġlieda kontra ċ-ċiberkriminalità.
            
            
               (3)Il-Ftehim għandu jispjega b’mod ċar u preċiż is-salvagwardji u l-kontrolli meħtieġa fir-rigward tal-protezzjoni tad-data personali, id-drittijiet u l-libertajiet fundamentali tal-individwi, irrispettivament min-nazzjonalità u l-post ta’ residenza, l-iskambju ta’ data personali bejn l-Europol u l-awtoritajiet kompetenti tat-Turkija.
            
            
               B'mod partikolari:
            
            
               (a)L-għanijiet tal-ipproċessar ta’ data personali bejn il-Partijiet fil-kuntest tal-Ftehim għandhom jiġu deskritti b’mod ċar u preċiż, u m’għandhomx ikunu usa’ minn dak li huwa meħtieġ f’każijiet individwali għall-finijiet tal-prevenzjoni u l-ġlieda kontra t-terroriżmu u reati kriminali msemmija f’dan il-Ftehim.
            
            
               (b)Id-data personali trażmessa mill-Europol f’konformità mal-Ftehim għandha tiġi pproċessata b’mod ġust, fuq bażi leġittima u biss għall-iskopijiet li għalihom tkun ġiet trasferita. Il-Ftehim għandu jipprovdi l-possibbiltà li l-Europol jindika, fil-mument tat-trasferiment tad-data, kwalunkwe restrizzjoni fuq l-aċċess jew l-użu, inkluż rigward it-trasferiment, it-tħassir jew il-qerda tagħha. Id-data personali għandha tkun adegwata, rilevanti u limitata għal dak li hu meħtieġ b’rabta ma’ dak l-għan. Għandha tkunu preċiża u aġġornata. Ma għandhiex tinżamm għal żmien itwal milli hu meħtieġ għall-iskopijiet li għalihom tkun ġiet trasferita.
            
            
               (c)It-trasferiment tad-data personali mill-Europol li tiżvela l-oriġini razzjali jew etnika, l-opinjonijiet politiċi, it-twemmin reliġjuż jew filosofiku, is-sħubija fi trade union, data ġenetika u data dwar is-saħħa u l-ħajja sesswali, għandha tkun ipprojbita, sakemm ma tkunx strettament meħtieġa u proporzjonata f’każijiet individwali għall-prevenzjoni jew għall-ġlieda kontra r-reati kriminali kif imsemmija f’dan il-Ftehim u soġġetta għal salvagwardji xierqa. Il-Ftehim għandu jkun fih ukoll salvagwardji speċifiċi relatati mat-trasferiment ta’ data personali dwar il-vittmi ta’ reat kriminali, xhieda jew persuni oħra li jistgħu jipprovdu informazzjoni rigward reati kriminali, kif ukoll minorenni.
            
            
               (d)Il-Ftehim għandu jiżgura drittijiet li jistgħu jiġu infurzati minn individwi li d-data personali tagħhom tiġi pproċessata billi jiġu stabbiliti regoli dwar id-dritt ta’ aċċess, rettifika u tħassir, inkluż ir-raġunijiet speċifiċi li jistgħu jippermettu kwalunkwe restrizzjonijiet neċessarji u proporzjonati. Il-Ftehim għandu jiżgura wkoll drittijiet infurzabbli ta’ rimedju amministrattiv u ġudizzjarju għal kwalunkwe persuna li d-data tagħha tiġi pproċessata skont il-ftehim, u li jiggarantixxi rimedji effettivi.
            
            
               (e)Il-Ftehim għandu jistabbilixxi regoli dwar il-ħażna, r-rieżami, il-korrezzjoni u t-tħassir ta’ data personali kif ukoll dwar iż-żamma tar-rekords għall-finijiet ta’ reġistrazzjoni u dokumentazzjoni, kif ukoll fuq l-informazzjoni li tkun disponibbli għal individwi. Għandha wkoll tipprovdi għal salvagwardji fir-rigward tal-ipproċessar awtomatizzat tad-data personali. 
            
            
               (f)Il-Ftehim għandu jispeċifika l-kriterji li fuq il-bażi tagħhom l-affidabbiltà tas-sors u l-preċiżjoni tad-data għandhom jiġu indikati. 
            
            
               (g)Il-Ftehim għandu jinkludi l-obbligu li jiżgura s-sigurtà ta’ data personali permezz ta’ miżuri tekniċi u organizzattivi xierqa, inkluż billi jippermetti li persuni awtorizzati biss ikollhom aċċess għad-data personali. Il-Ftehim jinkludi wkoll l-obbligu ta’ notifika f’każ ta’ ksur ta’ data personali li tolqot id-data trasferita skont il-Ftehim.
            
            
               (h)Trasferimenti ulterjuri ta’ informazzjoni mingħand l-awtoritajiet kompetenti tat-Turkija lil awtoritajiet oħra fit-Turkija għandu jiġi permess biss għall-finijiet ta’ dan il-Ftehim u għandu jiġi soġġett għal kundizzjonijiet u s-salvagwardji xierqa.
            
            
               (i)L-istess kundizzjonijiet bħal skont (h) għandhom japplikaw għal trasferimenti ta’ informazzjoni mingħand l-awtoritajiet kompetenti tat-Turkija sabiex l-awtoritajiet f’pajjiż terz, bir-rekwiżit addizzjonali ta’ tali trasferimenti għandu jitħalla jsir biss fir-rigward ta’ pajjiżi terzi li magħhom il-Europol hi intitolata li tittrasferixxi data personali abbażi ta’ l-Artikolu 25(1) tar-Regolament (UE) 2016/794.
            
            
               (j)Il-Ftehim għandu jiżgura sistema ta’ superviżjoni minn awtorità pubblika indipendenti waħda jew aktar li hija responsabbli għall-protezzjoni tad-data b’setgħat effettivi ta’ investigazzjoni u intervent sabiex tagħmel monitoraġġ fuq dawk l-awtoritajiet pubbliċi tat-Turkija li jużaw data personali/informazzjoni skambjata, u biex jimpenjaw ruħhom fi proċedimenti legali. B’mod partikolari, l-awtoritajiet indipendenti għandu jkollhom is-setgħa li jisimgħu l-ilmenti mill-individwi dwar l-użu tad-data personali tagħhom. L-awtoritajiet pubbliċi li jużaw id-data personali għandhom ikunu responsabbli sabiex ikunu konformi mar-regoli dwar il-protezzjoni tad-data personali skont il-Ftehim.
            
            
               (4)Il-Ftehim għandu jipprovdi għal mekkaniżmu effettiv għas-soluzzjoni ta’ tilwim rigward l-interpretazzjoni u l-applikazzjoni tiegħu biex jiżgura li l-partijiet josservaw ir-regoli miftehma reċiprokament. 
            
            
               (5)Il-Ftehim għandu jinkludi dispożizzjoni dwar id-dħul fis-seħħ u validità u dispożizzjoni li permezz tagħha Parti tista’ ttemm jew tissospendih.
            
         
         
            
               (6)Il-Ftehim jista’ jinkludi klawżola li tindirizza l-applikazzjoni territorjali tiegħu, jekk ikun meħtieġ.
            
            
               (7)Il-Ftehim jista’ jinkludi dispożizzjonijiet dwar il-monitoraġġ u l-evalwazzjoni perjodika tal-Ftehim.
            
            
               (8)Il-Ftehim għandu jkun awtentiku ugwalment bl-ilsien Bulgaru, Ċek, Kroat, Daniż, Netherlandiż, Ingliż, Eston, Finlandiż, Franċiż, Ġermaniż, Grieg, Ungeriż, Taljan, Latvjan, Litwan, Malti, Pollakk, Portugiż, Rumen, Slovakk, Sloven, Spanjol u Żvediż u għandu jinkludi klawsola lingwistika f’dan is-sens.